b'\n_START_ARTICLE_\nEufrates\n_START_PARAGRAPH_\nEufrates (muinaiskreikaksi \xce\x95\xe1\xbd\x90\xcf\x86\xcf\x81\xce\xac\xcf\x84\xce\xb5\xcf\x82) (35-118) oli antiikin kreikkalainen stoalaiseen koulukuntaan kuulunut filosofi. Flavius Philostratuksen mukaan h\xc3\xa4n oli kotoisin Tyroksesta, nykyisest\xc3\xa4 Libanonista, ja Stefanos Byzantionlaisen mukaan Epifaniasta, Syyriasta. Eunapios puolestaan kutsuu Eufratesta egyptil\xc3\xa4iseksi._NEWLINE_Plinius nuorempi tutustui Eufrateehen samaan aikaan kun palveli Syyriassa (n. vuonna 81), ja he vaikuttavat olleen l\xc3\xa4heisi\xc3\xa4 yst\xc3\xa4vi\xc3\xa4. Er\xc3\xa4\xc3\xa4ss\xc3\xa4 kirjeess\xc3\xa4\xc3\xa4n Plinius kuvaa Eufrateen kykyj\xc3\xa4 ja hyveit\xc3\xa4, kuten h\xc3\xa4nen puhujanlahjojaan, joilla h\xc3\xa4n saa sivistym\xc3\xa4tt\xc3\xb6m\xc3\xa4t ja vastentahtoisetkin kuuntelemaan. Plinius kuvaa Eufrateen olleen ulkoisesti pitk\xc3\xa4, miellytt\xc3\xa4v\xc3\xa4n n\xc3\xa4k\xc3\xb6inen, pitk\xc3\xa4hiuksinen ja valkopartainen, mik\xc3\xa4 vaikutti h\xc3\xa4nelle osoitettuun kunnioitukseen. Kaunopuheisuutensa h\xc3\xa4n suuntasi maailman paheita, ei ihmisi\xc3\xa4 vastaan._NEWLINE_My\xc3\xb6s muut aikalaiset kehuvat Eufrateen kykyj\xc3\xa4 puhujana. Apollonios Tyanalainen kuitenkin syytt\xc3\xa4\xc3\xa4 h\xc3\xa4nt\xc3\xa4 ahneudesta ja n\xc3\xb6yristelev\xc3\xa4st\xc3\xa4 mielistelyst\xc3\xa4. Kun Eufrates oli tullut vanhaksi ja oli kyll\xc3\xa4stynyt el\xc3\xa4m\xc3\xa4\xc3\xa4n, h\xc3\xa4n pyysi ja sai keisari Hadrianukselta luvan p\xc3\xa4\xc3\xa4tt\xc3\xa4\xc3\xa4 el\xc3\xa4m\xc3\xa4ns\xc3\xa4 myrkyll\xc3\xa4.'